憶我二首各三十韻  其一
作者：方回
朝代：宋

paragraphs: 憶我幼時事，南歸自番禺。
三邊已澒洞，內郡猶無虞。
故居山城間，四面闤闠區。
東西萬貨集，朝暮百賈趨。
諸父領賓客，衣冠一何都。
觴豆日談笑，往往皆文儒。
比屋有高樓，其上娉婷姝。
俠少喜酒賤，歌呼間笙竽。
無何鬰攸作，一夕化爲墟。
朝廷易楮幣，百姓駢嘆吁。
物價漸踴貴，饑剽多流俘。
我家衆長上，生近乾淳初。
曰此風俗降，歲歲有不如。
老者遷化去，少者分馳驅。
生理益艱窘，口腹各自圖。
書囊裹筆硯，扁舟落江湖。
苟且祿仕齒，荏苒歲月徂。
乍得返鄉里，驚怛心若刳。
前輩盡黄壤，小兒皆白鬚。
屢火不一火，坊巷非舊閭。
上塚享亭仆，訪寺詩壁污。
向之紅粉面，蟻穴髑髏枯。
乃知宇宙內，萬有皆空虛。
我生逼六十，偶幸全頭顱。
身閲大兵革，一思一欷歔。
懷舊夢恍惚，弔往腸鬰紆。
六十年間事，歷歷尚可模。
我所見之人，百萬泉下俱。
神仙謂不死，終久歸於無。
寄語肉食子，無以智誚愚。